钦定古今图书集成/明伦汇编/氏族典/第148卷 > 孙逢吉
## 钦定古今图书集成/明伦汇编/氏族典/第148卷 > 孙逢吉

按《宋史孙逢吉传》：“逢吉，字从之，吉州龙泉人也。隆兴
元年进士第，授郴州司户。李焘、刘珙相继荐之，知萍
乡县，以治最闻，除国子博士，迁司农寺丞。绍熙元年，
迁秘书郎。二年，诏求直言，疏八事，擢为右正言。在谏
垣七十日，章二十上，词旨剀切，皆人所难言者。改国子司业，求去，为湖南提刑，以秘书监召，兼吏部侍郎。”
朱熹在经筵，持论切直，小人共不便，潜激上怒，中批
与祠。逄吉于上前争论甚苦。会彭龟年论韩𠈁胄专
僭，出补郡，逄吉入疏曰：“道德崇重，陛下所敬礼者，无
若朱熹；志节端亮，陛下所委信者，无若彭龟年。熹既
以论𠈁胄去，龟年复以论𠈁胄绌，臣恐贤者皆无固
志。”𠈁胄见而恶之，出知太平州。丐祠，提举江州太平
兴国宫。起知赣州，卒。弟逢年、逄辰，皆有文学行义，时
称“孙氏三龙。”